荅劉禹錫白太守行
作者：白居易
朝代：唐

paragraphs: 吏滿六百石，昔賢輙去之。
秩登二千石，今我方罷歸。
我秩訝已多，我歸慙已遲。
猶勝塵土下，終老無休期。
臥乞百日告，起吟五篇詩。
朝與府吏別，暮與州民辭。
去年到郡時，麥穗黃離離。
今年去郡日，稻花白霏霏。
爲郡已周歲，半歲罹旱飢。
襦袴無一片，甘棠無一枝。
何乃老與幼，泣別盡沾衣。
下慙蘇人淚，上媿劉君辭。